[{"text_idx": "#000003", "text": "Rydym bellach yng nghanol tymor yr Eisteddfodau Cylch a Sir gyda phobl ifanc ym mhob man yn paratoi eu lleisiau ar gyfer cystadlu ar y llwyfan mawr. Un sydd wedi ymgartrefu ar y llwyfan wedi sawl llwyddiant Eisteddfodol ydi Gwen Elin o Ynys Mo\u0302n.\nMae profiadau perfformio Gwen wedi gwreiddio yn y gystadleuaeth yma sy\u2019n unigryw i ni yma yng Nghymru, ond roedd ei pherfformiad cyntaf yn un fydd Gwen ddim yn anghofio ar frys!\n\u201cY tro cyntaf rydw i\u2019n cofio cystadlu mewn Eisteddfod oedd yn Eisteddfod Marian-Glas,\u201d meddai. \u201cRoeddwn yn canu \u2018Tu o\u0302l i\u2019r Dorth\u2019 a Taid oedd llywydd yr Eisteddfod. Fe wnes i anghofio\u2019r geiriau a chanu \u2018la la la\u2019 trwy\u2019r ail bennill! Ond mi wnes i fwynhau!\u201d\nEr bod buddugoliaeth yn wych, boed hynny\u2019n llwyddiant yn y prelims, ennill y gystadleuaeth ar lwyfan y Genedlaethol a phob dim yn y canol, weithiau mae derbyn siom yn anodd iawn. Mae teimlo\u2019n drist, yn flin neu wedi hen syrffedu yn hollol ddilys wedi eich gwaith caled o baratoi. Ar y pwynt yma byddwch chi\u2019n siw\u0302r o glywed unigolyn yn gweiddi\u2019r clasur Eisteddfodol; \u201cMae fy mhlentyn i wedi cael cam!\u201d"}]